CLVII.  Ecclesiae Ulciensi ecclesiam B. Mariae Secusiensem adjudicat, Petrumque praepositum « per baculum exinde investit.  »  (Anno 1147, Febr. 9.)  [  Ulciensis Eccl. Chartarium,  p. 15.] CLVIII.  Privilegium pro monasterio S. Petri Puteolensis Lucensis dioecesis.   (Anno 1147, Febr. 11.) [MITTARELLI,  Annal. Camaldul.,  III, Append., p. 435, ex autographo canonicorum Lucensium.]
Author: Eugenius III

EUGENIUS episcopus, servus servorum Dei, dilecto filio ALBERTO monasterii Sancti Petri de Puteolis ejusque fratribus tam praesentibus quam futuris, regularem vitam professis, in perpetuum.

Religiosis desideriis dignum est facilem praebere consensum, ut fidelis devotio celerem sortiatur effectum. Eapropter, dilecte in Domino fili Alberte abbas, tuis justis postulationibus clementer annuimus et praefatum monasterium, cui, Domino auctore, praesides, sub beati Petri et nostra protectione suscipimus; statuentes ut quascunque possessiones, quaecunque bona idem monasterium juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: terram videlicet, quam habetis in plebe Sancti Pauli; terram quam habetis in plebe de Lunata; terram quam habetis in plebe de Brancalo; terram quam habetis in plebe Sancti Januarii, et terram quam habetis in villa de Gragnano. Sane laborum vestrorum, quos propriis sumptibus alitis, sive de nutrimentis vestrorum animalium, nullus a vobis decimas exigere praesumat. Sepulturam quoque ipsius loci liberam esse concedimus, ut eorum qui se illic sepeliri deliberaverint, devotioni et extremae voluntati, nisi forte excommunicati vel interdicti sint, nullus obsistat, salva tamen justitia matricis Ecclesiae. Decernimus ergo ut nulli omnino hominum liceat praefatum monasterium temere perturbare aut ejus possessiones auferre, vel ablatas retinere, minuere, aut quibuslibet vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia. Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei ac Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. FAC MECUM, DOMINE, SIGNUM IN BONUM. Ego Eugenius Catholicae Ecclesiae episcopus ss. Ego Odo diaconus cardin. Sancti Georgii ad Velum Aureum ss. Ego Guido presb. card. S. Georgii ad Velum Aureum ss. Ego Theodowinus Sanctae Rufinae episcopus ss. Ego Hubaldus presb. card. titulo Sanctorum Joannis et Pauli ss. Ego Albericus Ostiensis episcopus ss. Ego Joannes diac. card. Sanctae Mariae Novae ss. Ego Guido presbyt. card. tit. Sanctorum Laurentii. et Damasii ss. Ego Imarus Tusculanus episcopus ss. Ego Guido presb. card. S. Mariae in Porticu ss. Ego Jacinthus diac. card. S. Mariae in Cosmedin ss. Ego Hugo presb. card. tit. in Lucina ss. Ego Guido presb. card. tit. Pastoris ss. Ego Jordanus presb. card. tit. Sanctae Susannae ss. Datum Lucae per manum Guidonis Sanctae Romanae Ecclesiae diaconi cardinalis et cancellarii, III Idus Februarii, indictione X, Incarnationis Dominicae anno 1146, pontificatus vero domni Eugenii III papae anno secundo.